**MOLITVENO-KATEHETSKO SLAVLJE 2. VEZMENA NEDJELJA**

**19.4.2020.**

**Uvod:**

Ovu drugu vazmenu nedjelju nazivamo **Bijelom nedjeljom**, jer su u stari i novo krštenici – oni koji su bili kršteni u vazmenoj (uskrsnoj) noći, na današnji dan odlagali svoje bijele haljine. Oni su čitav tjedan od Uskrsa pa do današnjeg dana provodili u uvođenju u najveće tajne naše vjere, te ih na današnji dan zajednica prihvaćala kao potpuno uvedene i punopravne članove. U našoj tradiciji današnju nedjelju nazivamo i “Tomina nedjelja”, jer današnje evanđelje (Iv 20, 19-31) govori o **“nevjernom Tomi”.**

**Pokajnički čin:**

Sportaši s pravom govore da je lakše postati prvak, negoli to mjesto sačuvati. Takvi smo i mi u našem redovitom životu. Lako se oduševimo, krenemo, napravimo velike stvari, a onda, nakon nekog vremena, umorimo se i na to zaboravimo. Treba nam postojanosti i ustrajnosti u dobru. O tome nam govori Božja riječ. Da bi ta riječ i cijela ova sveta otajstva za nas bila plodonosna, pokajat ćemo se za sve svoje grijehe i propuste.

**(Dijete čita, roditelji odgovaraju)**

* Gospodine, ti si poslao svoje apostole da uporno i ustrajno naviještaju tvoju riječ. Gospodine, smiluj se!
* Kriste, ti si hrabrio prvu kršćansku zajednicu da ustraje u svetom nauku, **u lomljenju kruha** i u molitvma.

Kriste, smiluj se!

* Gospodine, ti i nas pozivaš da ostanemo vjerni svome krsnom poslanju i budemo trajni znak tvoga spasenja u ovome svijetu.

Gospodine, smiluj se!

**Prvo čitanje:** Dj 2 , 42-47

*Svi koji prigrliše vjeru bijahu združeni i sve im bijaše zajedničko.*

Čitanje Djela apostolskih

Braća bijahu postojana u nauku apostolskom, u zajedništvu, **lomljenju kruha** i molitvama. Strahopoštovanje obuzimaše svaku dušu: apostoli su činili mnoga čudesa i znamenja. Svi koji prigrliše vjeru bijahu združeni i sve im bijaše zajedničko. Sva bi imanja i dobra prodali i porazdijelili svima kako bi tko trebao. Svaki bi dan jednodušno i postojano hrlili u Hram, u kućama bi lomili kruh te u radosti i prostodušnosti srca zajednički uzimali hranu hvaleći Boga i uživajući naklonost svega naroda. Gospodin je pak danomice zajednici pridruživao spasenike.

Riječ Gospodnja.

Volio bih s vama iz prvog čitanja razmišljati o samo jednoj stvari:

Danas se mnogi priznaju i nazivaju katolicima. Istina je, da je veliki postotak onih koji traže sakramente Crkve (krštenje, prvu pričest, krizmu i vjenčanje). Međutim, očito je da mnogi žive mimo kršćanskih načela. Za mnoge, nedjelja misa nije bitna, a Božje se zapovijedi shvaćaju onako kako pojedincima odgovara.

**Zato Vas pozivam da se na trenutak zaustavimo, razmislimo i sami sebi u tišini odgovorimo na pitanja:**

* **Koliko je meni važna nedjeljna sveta misa? Odlazim li redovito, jer to želim ili samo zato jer me roditelji tjeraju?**
* **Poštujem li Božje zapovijedi? Izaberi jednu Božju zapovijed, sljedeća dva tjedna potrudi se biti što ustrajniji u vršenju te zapovijedi.**

**Nakon što doneseš oluku ostani u miru i tišini dvije minute i pokušaj ne razmišljati o ničemu.**

Dodatno pojašnjenje:

Nedjeljna je misa ključna za svakog kršćanina. Isus je rekao: *Ovo činite meni na spomen.* U nedjeljnoj euharistiji mi slavimo Kristovu smrt i uskrsnuće, slavimo naše spasenje.

Čovjek koji ne sudjeluje u nedjeljnoj misi može biti dobar čovjek, može biti čestit čovjek. Može biti moralan i odgovoran čovjek. Može čak biti i vjernik. **Ali ne i kršćanin. Bez mise nema kršćanina.**

Onaj tko bi to zanemario bio bi kao biljka bez vode, dijete bez smijeha. **Treba nam postojanosti u pohađanju mise.**

**Otpjevni psalam:**

Ps 118 , 2-4. 13-15.22-24

**Pripjev:**

*Zahvaljujte Gospodinu jer je dobar, jer je vječna ljubav njegova.*

**(Dijete neka čita psalam, a svi skupa ponavljajte redak)**

Neka rekne dom Izraelov:  
»Vječna je ljubav njegova!«  
Neka rekne dom Aronov:  
»Vječna je ljubav njegova!«  
Svi koji se Gospodina boje neka reknu:  
»Vječna je ljubav njegova!«

Gurahu me, gurahu da me obore,  
ali mi Gospodin pomože.  
Gospodin je moja snaga i pjesma,  
on mi je spasitelj.  
Čuj! Radost i spasenje  
odzvanja šatorima pravednika:  
Gospodnja se proslavi desnica!  
  
Kamen koji odbaciše graditelji  
postade kamen zaglavni.  
Gospodnje je to djelo:  
kakvo čudo u očima našim!  
Ovo je dan što ga učini Gospodin:  
kličimo i radujmo se njemu!

**Evanđelje:**

Iv 20, 19-31

*Nakon osam dana dođe Isus.*

Čitanje svetog Evanđelja po Ivanu

Kad bî uvečer onoga istog dana, prvog u tjednu, dok su učenici u strahu od Židova bili zatvorili vrata, dođe Isus, stane u sredinu i reče im: »Mir vama!« To rekavši, pokaza im svoje ruke i bok. I obradovaše se učenici vidjevši Gospodina. Isus im stoga ponovno reče: »Mir vama! Kao što mene posla Otac i ja šaljem vas.« To rekavši, dahne u njih i kaže im: »Primite Duha Svetoga. Kojima otpustite grijehe, otpuštaju im se; kojima zadržite, zadržani su im.« Ali Toma zvani Blizanac, jedan od dvanaestorice, ne bijaše s njima kad dođe Isus. Govorili su mu dakle drugi učenici: »Vidjeli smo Gospodina!« On im odvrati: »Ako ne vidim na njegovim rukama biljeg čavala i ne stavim svoj prst u mjesto čavala, ako ne stavim svoju ruku u njegov bok, neću vjerovati.« I nakon osam dana bijahu njegovi učenici opet unutra, a s njima i Toma. Vrata bijahu zatvorena, a Isus dođe, stade u sredinu i reče: »Mir vama!« Zatim će Tomi: »Prinesi prst ovamo i pogledaj mi ruke! Prinesi ruku i stavi je u moj bok i ne budi nevjeran nego vjeran.« Odgovori mu Toma: »Gospodin moj i Bog moj!« Reče mu Isus: »Budući da si me vidio, povjerovao si. Blaženi koji ne vidješe, a vjeruju!« Isus je pred svojim učenicima učinio i mnoga druga znamenja koja nisu zapisana u ovoj knjizi. A ova su zapisana da vjerujete: Isus je Krist, Sin Božji, i da vjerujući imate život u imenu njegovu.

Riječ Gospodnja.

* Vjerniku – kršćaninu potrebna je zajednica, zajednici su potrebni i važni pojedinci, i to svaki od njih. U ovoj nedjelji imamo i jedno idrugo: zajednica apostola učenika svjedoči jednom od njih, Tomi, da su vidjeli Isusa, da je živi da je uskrsnuo. Ovaj puta, zajednica ima tvrdog pojedinca: Toma ne želi vjerovati i želi se sam uvjeriti u tu istinu.

**ZaštoToma nije vjerovao?**

Razlog je jednostavan: ono što su apostoli tvrdili nije bilo moguće. Netko tko je na križu umro, komu su srce proboli kopljem, koga su položili u grob, da je oživio? Po našem ljudskom iskustvu – to je nemoguće. Njegovim prijateljima vjerojatno je bilo žao što Toma ne vjeruje. Stoga su ga pokušali uvjeriti:

1. Petar je ispričao događaj s mora, kako ga je podigao iz valova i spasio.
2. Dvojica učenika koji su se nedavno vratili s puta u Emaus uvjeravali su ga kako je Isus bio s njima i kako su ga prepoznali u lomljenju kruha, drugi su pričali kako su s njim doručkovali na obali.
3. Marija Magdalena tvrdila je da ga je vidjela i da je izgovorio njezino ime.

Ali tvrdi Toma ostao je pri svome: “Hoću opipati njegove rane i uvjeriti se da je to onaj Isus koji je visio na križu, jer sve ovo što vi govorite možda su samo nagađanja, možda se vama pričinilo.”

**Isus se uopće nije ljutio zbogTominih sumnji.**

**Tomine i naše ruke:**

Vjerojatno se nikad nismo pitali što nam je sve moguće izraziti rukama. Pokušajmo pokazati nekoliko gesta. Možemo mahnuti rukom u znak pozdrava, rukom iskazujemo dobrodošlicu, rukovanje je znak prijateljstva. Neka djeca, naročito gluhonijema, znaju čitati abecedu prstima i mogu se sporazumijevati rukama, a da ne kažu ni jednu riječ. Zamislimo što nam ruke rade kad smo radosni… kad smo ljuti… žalosni… oduševljeni…? Slijepi vide pomoću ruku..Brajlovo pismo omogućuje im da prstima čitaju knjige kao i mi koji gledamo slova.

Toma je svojim rukama dotaknuo jednu od najvećih tajna naše vjere, ruke su mu omogućile da prepozna Isusa raspetoga i uskrsnuloga, one su tada raspršile sve sumnje i utvrdile ga u vjeri; njima je neuhvatljivo dohvatio i neshvatljivo spoznao.

I mi svojim rukama dodirujemo najveću tajnu vjere – Krista u euharistiji, u kruhu. Možemo biti slični Tomi u sumnjama i željama, ali budimo mu sličnii u vjeri. Pred tom tajnom i mi možemo moliti s Tomom: “Gospodin moji Bog moj!” Naša vjera tada prepoznaje neshvatljivo i naš razum prihvaća nepojmljivo. Sa zahvalnošću primamo Krista u ruke da po vjeri pođe s nama u život: tamo ćemo ga prepoznavat i još više, tamo će nam se očitovati kaoTomi i učenicima. Sada nas u pričesti isti Isus koji je bio predmet Tominim sumnjama promatra i izgovara nad nama blaženstvo: “Blaženi koji ne vidješe, a vjeruju!” (Iv20,29)

Završio bih s jednim istinitim, ali pomalo tužnim pismom 14-ogodišnjeg mladića:

“Najveći dar u mome životu bio bi pronaći Boga! Teško mi je, mnogo toga je mučno i meni se sve nekako čini besmisleno. Iz dana u dan idem u školu, učim, ali zašto? Ima li moj život i kakva smisla, zašto ja postojim? Isplati li se uopće živjeti? Moj život je čini mi se bez smisla. Jedini smisao i tračak nade u mome životu je kada pomažem drugima. Ali, znam da ima stvarno ljudi koji su našli smisao života. Oni su sigurni da Bog postoji i sretni su. Oni su osvjedočeni vjernici. No, pitam se svakodnevno zašto ja nisam?”

Ove duboke i potrensne riječi dječaka ne ostavljaju ravnodušnima ni nas danas, nego nas potiuču na razmišljanje i djelovanje. Više od dvije tisuće godina kršćanstvo daje odgovor na ovo bitno pitanje, pitanje smisla ljudskog života. A odgovor nudi i odgovor se za kršćane nalazi jedino u Isusu Kristu koji je prihvatio križ da nasspasi.

Uskrs je stvaran događaj za nas vjernike, za nas kršćane. Stoga naše slavlje Uskrsa nije i ne smije biti samo sjećanje na povijesni događaj, a još manje je Uskrs samo osjećajno doživljavanje uskrsnog običaja, pjesama, folklora… Nego naše kršćansko slavljenje Uskrsa jest i mora biti dodir s uskrslim, uvijek živim Kristom. To je moguće jedino na **svetoj misi, on je na misi nazočan. Isus svakome od nas želi progovoriti te nas poput apostola Tome poziva da ga dodirnemo, da ga kušamo - primimo u svoje tijelo.**

**Iako nismo sad u mogućnosti odlaziti na svetu misu i pohoditi naše župne crkve, pozvani smo pratiti preko televizije u našim kućnim Crkvama. S nadom da će se situacija što prije smiriti te ćemo moći kao i prije nošeni od zajednice zajedno slaviti svetu misu.**

**POMOLIMO SE:**

Gospodine Isuse Kriste,

daj da naša molitva danas bude poput molitve sv. Tome da povjerujemo u Tvoju stvarnu pristunost u Presvetom Oltarskom Sakramentu. Da od danas svi skupa kao obitelj svake nedjelje idemo zajedno na svetu misu. Amen.

**Oče naš,**

**Zdravo Marijo,**

**Slava Ocu.**